khistorydata/jeongjo-sjw-relations huggingface dataset:
정조 15년
辛亥四月二十三日辰時上御重熙堂右承旨左副承旨入侍時右承旨洪仁浩左副承旨徐美修假注書鄭尙愚記事官洪樂游徐有聞以次進伏訖上命讀公事判付訖命仁浩書傳敎曰測雨器所重何如則水深書入也分寸每每相左時限亦甚不一此後自昧爽至午初三刻自午正初刻至人定自人定至翌日昧爽以前分三次書入而日省錄堂后日記及朝紙則以前一日所得合計自雲觀書送政院內閣載錄後頒布事分付又命書傳敎曰雜岐無非效勞者實職擬望自有法意如醫司也譯院也畫寫也漏局也律官也皆有循名責實之義而最是觀象監官員臥積仕日無義莫甚在前則豈無可合收用之人才而近來反是欲汰冗官李德成一人外宜先此輩晝而酣於午眠夜亦鼾息甚至望雨得雨也竝與水深分寸亦不能誠心計量雖以昨日言之屢勤飭敎擧行如是無形此蓋提調不能檢飭於常時而然當該提調更爲推考此後又復慢忽本監兼敎授遷轉之式及三曆官修述官等給祿竝當權減行首官員亦當削名監籍以此傳敎書付渠輩直處使之銘心擧行命美修書傳敎曰關西武士白仁哲鄭敬行雖不入於元抄上秩射技亦甚鹵下皆閫帥守令之族類別付料武士李胤謨地處亦好射技反勝云此後尙武之政雖已面飭道帥臣自朝家先從此等人收用可責求馬骨之效古則武臣出身閫帥守令多出於本道之故人皆興勸近日則果見有此等擧措乎持正掌通指不勝摟武班奬拔無異於三年之艾臨政飭諭每歸文具豈非銓官之責此意令廟堂知悉時加提飭當擬不擬者銓官隨卽論責白仁哲鄭敬行皆是出身先付各營哨官待窠次次調用實職李胤謨聞已陞資相當職收用因此思之前御營哨官鄭聖翰亦是閫帥之孫此亦次次收用事分付命退承史以次退出
정조 15년
行都承旨洪明浩坐行左承旨李祖承坐右承旨柳文養坐左副承旨洪仁浩坐直右副承旨徐美修坐直同副承旨李東顯坐注書李海隣仕一員未差假注書鄭尙愚仕直事變假注書李明淵仕
정조 15년
藥房提調吳載純副提調洪明浩啓曰伏未審日間聖體若何寢睡水剌之節亦何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
洪仁浩啓曰玉堂備員間視事頉稟之意敢啓傳曰知道
정조 15년
洪明浩啓曰新除授右承旨柳文養卽爲牌招察任何如傳曰允
정조 15년
洪仁浩啓曰明日次對兩司當爲進參除在外外未肅拜呈告人員竝待開門牌招何如傳曰允
정조 15년
柳文養以吏曹言啓曰成均館典籍李昌胄受由過限未上來依例改差何如傳曰允
정조 15년
徐美修以訓鍊都監言啓曰今四月二十五日景慕宮展拜時因兵曹節目銅龍門軍三十名除出把摠李琦鉉哨官兪鉉商率領挾輦侍衛銅龍門軍五十名哨官柳晦源率領出付排立營門還宮後還入直而竝待標信擧行之意敢啓傳曰知道
정조 15년
徐美修以禁衛營言啓曰本營上番鄕軍病報未差者五十三名及新出幕者十一名合六十四名內前哨長淵軍六名豐川軍五名左哨海州軍九名中哨海州軍八名右哨瑞興軍三名後哨瑞興軍一名合三十二名今已差完厚給量資先爲下送未差之類各別救療隨其蘇完鱗次擧行之意敢啓傳曰知道
정조 15년
徐美修以御營廳言啓曰本廳上番鄕軍中病出幕已蘇復中哨開寧軍一名善山軍一名右哨尙州軍三名合五名給糧資卽爲下送于各其本邑而見今未蘇復者五名各別救療之意敢啓傳曰知道
정조 15년
徐美修以御營廳言啓曰今四月二十五日景慕宮展拜時依兵曹節目集春營入直軍五十名新營入直千摠姜柱河領赴于守禦廳都領陣該入直哨官李光玄率該哨標下軍七名仍爲入直東營入直軍三十名除出入直把摠朴晉煥率領宮大門外把守而竝待標信出用解嚴後各還本處入直之意敢啓傳曰知道
정조 15년
徐美修以守禦廳言啓曰今四月二十五日景慕宮展拜時依兵曹節目銅龍門集春營入直軍各五十名除出守禦使臣鄭昌順領率弘化門外分左右排立東營入直軍三十名除出入直將官領率景慕宮大門把守還宮後待標信解嚴之意敢啓傳曰知道
정조 15년
徐美修以義禁府言啓曰忠淸監司朴宗岳狀啓據刑曹粘目內德山前縣監鄭厚祚移本府處之事允下矣鄭厚祚今方待命卽爲拿囚之意敢啓傳曰知道
정조 15년
訓鍊都監右邊馬兵等中旬試才單子判付內展拜由逌瞻門皆用闕內殿座例本局中旬仍爲設行此後以此定式施行各營習陣及賞試射等事準此爲良如敎
정조 15년
辛亥四月二十四日酉時上御重熙堂左副承旨入侍時左副承旨徐美修假注書鄭尙愚記事官洪樂游徐有聞以次進伏訖上命書傳敎曰以曉諭興勸之方申申於前席而言之感人雖易不若見諸施措之明白信服道帥臣處分傳敎及道內武士上京有地處者先爲收用傳敎令政院成送有旨後錄一通卿其祗受後着意頒示俾有實效事下諭于關西道帥臣上曰以此傳敎成貼有旨而二十一日二十三日傳敎竝後錄以送可也仍命退承史以次退出
정조 15년
辛亥四月二十四日酉時上御重熙堂坐直承旨入侍時右承旨洪仁浩假注書鄭尙愚記事官洪樂游徐有聞以次進伏訖上命書傳敎曰明日當由逌瞻門展拜該房知悉又命書傳敎曰明日次對已出令云雖値展拜仍爲來會又命書傳敎曰訓局中旬設行兩營鄕軍賞試射設行明日展拜時以守禦使領軍事分付仍命退承史以次退出
정조 15년
行都承旨洪明浩坐行左承旨李祖承坐右承旨柳文養坐直左副承旨洪仁浩坐右副承旨徐美修坐直同副承旨李東顯坐注書李海隣仕一員未差假注書鄭尙愚仕直事變假注書李明淵仕
정조 15년
上詣景慕宮展拜罷後內閣政院玉堂藥房口傳問安答曰知道
정조 15년
傳于柳文養曰兵曹入直堂郞及兵曹判書推考
정조 15년
傳于徐美修曰海西一方則三昨之甘霈來云耶不來云耶多來云耶少來云耶旱久望望之餘得此甘雨則歡喜欣幸小大同情任分憂之責者體宵旰憂勤之念隨得卽聞道理卽然而得雨三日于玆其說一味矇矓此道臣不甚關念於雨晹而然乎否則出於怠忽自此西顧之念其可一刻暫弛乎黃海監司李敬一推考日前始雨水深四分以後尙無登聞果何委折令廟堂嚴關査問草記書下傳敎之後見再昨封發之啓豈知其夬霽曰以乃止乎若此則三昨之雨海西則戌時以後夬晴乎外此如許不分明之辭前所未見推考輕矣爲先令廟堂一體査問以聞
정조 15년
徐美修啓曰今日賓對行副司直李邦一旣書進字無端不參揆以事體萬萬未安推考警責何如傳曰允
정조 15년
柳文養以漢城府言啓曰中部未婚未葬之類過行已畢故依初下敎別單書入之意敢啓傳曰知道
정조 15년
徐美修以司僕寺一二提調意啓曰大靜前縣監沈錫遞任進上馬二匹今纔上來故禾毛色別單書入依例內廐立養而前後申飭之下以體小無才者循例封進事極駭然該縣監沈錫推考警責何如傳曰允
정조 15년
辛亥四月二十五日卯時上詣景慕宮展拜入侍時行都承旨洪明浩行左承旨李祖承右承旨柳文養左副承旨洪仁浩右副承旨徐美修同副承旨李東顯記事官李海隣假注書鄭尙愚記事官洪樂游徐有聞一提學吳載純檢校直提學徐浩修檢校直閣李晩秀直閣徐榮輔檢校待敎沈象奎以次侍立上具翼善冠衮龍袍乘輿出協陽門上敎美修曰次對當行於齋殿諸宰皆令來待於齋殿近處可也進輿由建陽門弘化門入逌瞻門詣齋室門降輿入齋室出東狹門詣版位行再拜禮訖仍詣廟內奉審訖還御齋室上曰大臣備局堂上引見賤臣承命出與左議政蔡濟恭兵曹判書金文淳戶曹判書趙鼎鎭禮曹判書李致中刑曹判書權校理韓光植事變假注書李明淵偕入進伏濟恭曰侵早勞動聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰日前甘霈正當其時亦甚浹洽四野均適三農慰滿今年之得此雨澤誠極萬幸懽忭之情難以形容矣大抵和氣洋溢於國中諸祥庶可畢臻而實由於我殿下爲民之盛德至意仰格天心有此時雨時晹之休矣上曰予則謂卿燮理之功矣濟恭曰如臣者雖忝居鼎席實無絲毫之裨矣上曰移秧則差早乎濟恭曰雖似節早而及今儲水然後可以移揷且聞傳言則早爲付種者亦有移秧處云矣上曰今則麥農可期登場矣濟恭曰安東儒生有上來者故問嶺南與沿路麥農則嶺南左右道皆大登湖西沿路亦皆豐稔云矣上曰關西近頗望雨云矣日前見箕伯狀本則幸得甘霈關西今又無慮矣濟恭曰諸道民事誠爲大幸矣今日雖賓對日次而機務別無緊急文簿亦係閑漫當以無時急事入稟而喜雨後仰想聖心之悅豫臣不勝欣欣兼爲昵近耿光果有出令矣上曰予亦知卿意故雖値展拜而使之來會今於齋殿引接矣濟恭曰淸曉展拜聖孝克伸閟宮咫尺仍行賓對此實希覯之擧區區下情尤不勝欣喜之至上曰有何稟處事乎濟恭曰有一二上疏回啓者而亦非緊急矣上曰誰某之疏而果何事乎濟恭曰卽是姜游之疏而請水原新邑築城事也上曰有難遽議從後更爲稟處可也濟恭曰賜與體段本自嚴重況賜書人家傳以爲寶藏故祖宗朝所賜冊子紙面如新者往往有之其不可慢視也明矣間日前上齋儒生製述居首者蒙被鄒書賜與之恩而書卷非是新件大全則略有課讀之痕猶可說也至於諺解七卷或有燒痕或有裂處至於製樣或長或短全不掩鳩買市肆之跡儒生傳看者無不言怪駭內閣之臣旣書內賜又監安寶而不能致察有此屑越之擧雖曰微瑣亦關朝綱臣謂當該閣臣罷職宜矣上曰依爲之聞甚可駭此亦紀綱所在當該閣臣不可罷職而止更令該府拿問處之校書館進排官員亦爲査出拿處提調從重推考原冊子更以他件安寶賜給事分付可也出擧條濟恭曰關西素稱八路中雄藩而與大國只隔一帶水財貨之蓄積與他道宜別故庫儲之充溢自古而然雖以朴燁購得盧花赤帽子事言之亦由於多財力之致矣近聞各庫枵然徒擁虛簿云豈不可駭之甚乎臣之在任時銀子爲四十二三萬兩矣徐浩修在任時以多有銀貨爲言云而聞其時只爲二十萬兩云浩修則雖曰多矣而比諸臣之重記時僅爲折半至沈頤之時不滿萬兩而錢則無一分云矣上曰卽是前後道臣不能典守之致而莫重公貨監司豈有無端盡用之理必有弊源而然矣濟恭曰臣亦未知其弊源而西路之錢荒近來亦尤甚云矣上曰邊上重地豈容如是乎濟恭曰臣意則欲一番筵稟而摘奸矣上曰古則反庫時有一夜間充數之道云矣至於近來錢荒則或因年前歉荒時兩南之米船多入而然乎濟恭曰米船入去之時果以一兩錢只買一斗米云西錢之多歸於兩南可知而伏聞市肆民間錢荒在在皆然田畓之價直千金者雖欲以百金斥賣而百金無辦出之人云矣上曰公貨雖蕩然民間若富饒則其在藏富於民之道猶可說也而民間亦如此豈不可悶乎大抵有財而後可以謀國富國强兵之術鄒聖雖斥之生財有大道曾子亦言之生財之道不可不講究矣我國財貨之漸貴蓋因銀貨之一入燕京便有有去無歸之歎物旣有限安得不然且是丁銀之不得出來而然若無彼人長岐島通貨之事則泉貨自當流行於我國是或爲生財之道矣予意則通貨燕京交易有無似亦無益矣我國自有土産何必燕貨爲哉濟恭曰燕物中藥材似難全無矣上曰唐材中藿香卽緊種而近來所謂藿香有名無實反不如我國之紫檀香矣以章服旗幟所用言之我國之産猶可堪用雖不如燕市之品亦何妨乎至於對馬島通貨尤極無義單蔘嶺穀之輸送者浩多而及其倭貨之出來皆是無用之物我國財貨實因此尾閭矣濟恭曰聖敎誠至當矣上曰關西卽尙武之地而近來武技全不成樣矣濟恭曰聞關西之人皆圖得鄕任與儒任故武技漸不如前云矣上曰近來位著甚苟艱至於武弁亦甚苟艱矣濟恭曰箕伯卽西門鎖鑰國之重任而實無其人非曾經則老病故不得已以吏兵判一時竝擬而此似如何至於兵閫則尤無可擬之人位著之苟簡如此矣上曰新箕伯果何如耶濟恭曰似當善爲矣上曰重厚而或近於柔善乎濟恭曰寬厚非不好矣而柔善似勝矣上曰雖柔善而猶勝於知而故犯者矣濟恭曰然矣上曰前前箕伯誰也濟恭曰鄭昌聖矣上曰其前誰也濟恭曰金履素李命植矣上曰李命植善爲道伯而於北營亦有聲譽云矣濟恭曰常時人或以淸白稱之矣上曰向來李命植疏中以卿之姓字與唐朝淮西州名相同至引武元衡之事乎濟恭曰然矣上曰頃者予見卿之私集有所製下之詩而卿之文力誠壯矣卿家文集不過數集而湖洲集中有肅廟御詩及先朝序文而卿以知申奉敎書之予於卿又有贈詩事非偶然矣濟恭曰臣家文蒿中奉兩朝御製已是曠絶之恩而至於臣之私草又有宸翰之昭回聞者見者莫不與榮人臣之受國厚恩者何限而豈有如臣家之偏被洪造乎御製頒下後臣不勝感恩告於臣父祖之祠而臣方切過福之懼矣上曰原韻亦有次韻者乎濟恭曰御製卽臣傳家之寶藏而不可無賡韻故方請於諸人矣濟恭曰日前伏見傳敎下者有玉堂遞差之命矣敎文卽代撰王言而體段自別則儒臣之撰進摠帥敎文有違格式而罪止遞差臣意則處分似輕矣上曰似是不嫺四六故然矣而大體多弄語見甚駭然故至有改下之事卿其取覽原本而遞差如輕矣則更爲論勘可也濟恭曰譯官事亦可悶矣近來赴燕者無不空包以此之故渠輩燕行輒皆厭避云矣上曰似罷後市而然矣濟恭曰果由於後市之罷而今則有後包云大抵後包在使臣入柵之後使臣之不知無或怪矣而灣尹則似可禁之故臣於新灣尹下去時果以嚴禁之意言及而槪聞灣上以後包多有聊賴云灣尹雖欲嚴禁而使之摘奸者非褊裨則乃灣人也其能一一摘發俾有實效未可必矣上曰新灣尹精詳似善爲矣濟恭曰然矣鼎鎭曰永陵修改時曾有下去之命矣伏聞端午祭享告由兼修改云臣當爲下去矣上曰端午祭享卿以獻官下去好矣文淳曰舟橋司船人輩以戶曹稅納時人情雜費事來訴於臣而此不必煩請之事故臣與戶判相議以爲從便量減之地矣上曰船槍物力所入幾何乎文淳曰不過千餘金矣上曰比前所入僅爲十分之一在經費可謂省減矣至於船人輩省弊之道亦果少勝於前乎文淳曰前則船人輩甚可矜今則大勝於前而少有害則輒請變通民心誠不知足矣上曰近來民習誠可駭無論大小事必欲惟意所欲猥濫莫甚此則無他朝廷無任怨者故然矣先朝五十年治平仁恩惠澤浹民骨髓而猶有畏怯之心今則若有施惠之擧則漸生希望之意此亦紀綱所在大抵民者自朝家雖眷愛而廟堂則嚴飭可也而近來無知此箇事理之人矣先正宋時烈退歸本鄕之時路上見天鵝之飛曰此貢猶未及革罷而歸爲言云雖屛退之行猶以擔着事務爲己任如此矣濟恭曰蘇老泉論曰軍士天子則施之以仁恩而大將若無恩威竝行則當爲驕兵爲言大體宋朝之臣威嚴不足故有此論矣上曰我國人規模亦如宋人矣濟恭曰古文忠公金誠一子孫持其祖文集上來而文集中以莊陵復位六臣伸冤事有上疏而頗根據聞莊陵誌續修欲載錄其祖疏語而上來云矣上曰莊陵誌卽尹舜擧之所撰而尹光普其子孫故頃於召對偶言及矣上曰內奴婢冊果何以爲之乎曰摠數方考出而宣頭案則丙申後只一次修來百年以後摠數實無可知之道蓋各邑中雖一冊年久弊破則都摠實難知得故今方考出耳上曰疑者闕之可也光植曰臺臣旣爲詣臺今日次對不卽入侍傳啓揆以臺體誠極駭然詣臺臺臣竝罷職何如上曰依爲之出擧條美修曰次對引見之時玉堂例當隨入而校理韓光植追後登筵事體未安推考何如上曰依爲之出擧條命諸臣先退仍命入外辦通禮跪啓請外辦上出齋殿門外乘輿出逌瞻門由弘化門建陽門協陽門還內諸臣以次退出
정조 15년
辛亥四月二十五日午時上御重熙堂左副承旨入侍時左副承旨徐美修假注書鄭尙愚記事官洪樂游徐有聞以次進伏訖上命書傳敎曰近來凡事惟以不盡職爲能事若無大臣之筵稟請罪儒生祗受而已見者傳笑而已其爲壞事面而虧朝綱無關於事之鉅細況內閣所掌者何事設令芸閣無備待之件具由入稟不購給則印給可也又況伊日適因侵暮特軫儒生殿庭遲待之弊使之筵退後祗受仍令直閣待敎眼同安寶書給命題則到今直閣之曰以未及承聞而只以入直之待敎單捧現告尤爲駭然雖無特敎少留看檢有何入筋力之事乎直閣之於校書館旣兼校理則外閣擧行如此尤焉敢獨免其罪直閣徐榮輔亦爲罷職以懲入院以後同沐效尤之習仍命退承史以次退出
정조 15년
行都承旨柳戇坐行左承旨李祖承坐直右承旨尹㬦坐左副承旨柳文養坐右副承旨李義綱坐同副承旨李東顯坐直注書李海隣仕一員未差假注書鄭尙愚仕直事變假注書李明淵仕
정조 15년
傳于李東顯曰右承旨入侍
정조 15년
傳于柳文養曰中官崔鳳佐拿處
정조 15년
李東顯啓曰吏曹參判朴祐源參議李洪載牌不進推考傳旨及罷職傳旨今方捧入而開政命下之後如是違牌不卽擧行事甚未安判書在外參判更卽牌招何如傳曰允參議只推一體牌招可也
정조 15년
柳文養啓曰今日政新除授兩司諸臺竝待下批一體牌招何如傳曰允
정조 15년
有政吏批判書李𡊠在外參判朴祐源牌不進參議李洪載進左副承旨柳文養進啓曰判書在外未肅拜參判朴祐源牌招不進小臣獨政未安何以爲之敢稟傳曰只出緊任以宋俊載申爲持平李彦祐爲獻納李景溟李尙友爲正言林道浩爲副修撰
정조 15년
兵批判書金文淳進參判閔台爀參議李夔病參知孟至大入直同副承旨李東顯進以白鳳麟爲同知申大謙爲兼訓鍊都正李萬庥爲僉知金澤晉爲水口萬戶李彦祐爲文兼柳載新爲訓鍊主簿副護軍元厚鎭副司直金履禧李勉兢副司果金熙采副司正鄭尙愚竝單付
정조 15년
吏批再政以柳戇爲行都承旨尹㬦爲右承旨柳文養爲左副承旨李義綱爲右副承旨
정조 15년
兵批再政以金宗善爲忠翊將金志和爲守門將洪浩源爲武兼
정조 15년
傳于李祖承曰新除授承旨待下批牌招察任
정조 15년
以中官崔鳳佐拿處傳旨傳曰分揀
정조 15년
以持平宋俊載獻納李彦祐牌不進罷職傳旨傳曰只推
정조 15년
李東顯啓曰大司憲趙宗鉉牌招啓辭未下執義洪彦喆掌令權坪宋民載持平申在外持平宋俊載牌不進監察茶時之意敢啓傳曰知道
정조 15년
李東顯以吏曹言啓曰今此景慕宮夏享大祭亞獻官以前承旨洪明浩塡差而時無職名令該曹口傳付軍職何如傳曰允
정조 15년
兵曹口傳政事副司直洪明浩
정조 15년
李祖承以戶曹言啓曰卽接廣興倉所報則判府事兪彦鎬自庚戌七月至今四月合十朔祿俸終不領受祿牌亦不出給云何以爲之敢啓傳曰令倉官更爲輸送可也
정조 15년
李東顯以備邊司言啓曰頃因黃海兵使狀啓各鎭還弊釐正後狀聞事行會諸道矣卽見開城留守具庠狀啓則以爲礪峴鎭倉豆太年年添耗其數多至九千石一年半分耗爲三百二十石零而太四十六石當年應下所餘豆太猶爲二百七十四石零本是民人之不爲願受年年耗條別爲區處無復添還可有釐正之實效且春牟三百六十三石零鎭民皆願準折作米每年豆太耗所餘二百七十餘石區處事及春牟三百六十三石準折作米事請令廟堂稟處而有草記回啓之命矣豆太便同勒給則耗條之別爲區處勿令添還守臣所請亶出釐弊之意而其數旣甚零星所以區處之方別無合宜聞本府凡節比前凋弊實多可念以此耗條逐年劃給以補將士支放之資則在民生無添還之弊在本府有補用之實礪峴鎭倉半分耗三百二十石內除應下所餘二百七十四石付之本府實爲兩便礪峴倉春牟三百六十三石準折作米亦係便民之政依狀辭許施之意竝爲分付何如傳曰允
정조 15년
李東顯以禁衛營言啓曰來五月當三番前部後司屬黃海道五哨軍兵逢點實數六百五十二名已爲點閱整齊來五月初一日與內外各處入直將官軍兵等依例替代後舊軍放送而其中病報未差之類待其蘇完厚給糧資鱗次下送之意敢啓傳曰知道
정조 15년
李東顯以禁衛營言啓曰來七月當三番左部前司屬忠淸道五哨軍兵來六月二十五日京中逢點依例準二朔立番之意本道監兵使處預爲知委何如傳曰允
정조 15년
李東顯以御營廳言啓曰本廳來五月六月兩朔應立左部中司屬全羅左道五哨軍兵六百五十二名已爲逢點整齊矣五月初一日與左司軍兵替代立番後舊軍放送之意敢啓傳曰知道
정조 15년
李東顯以御營廳言啓曰本廳來七月八月兩朔應立左部右司屬全羅左道五哨軍兵六月二十五日京中逢點七月初一日與中司軍兵當爲替代立番趁期調送事本道監兵使處依前知會之意敢啓傳曰知道
정조 15년
李東顯以義禁府言啓曰平安前兵使李得濟以中山邑定配所遠竄前監司沈頤之卽其配所地方以遠竄更定律名事命下矣李得濟价川郡更定配所遠竄沈頤之卽其配所朔州府遠竄之意敢啓傳曰知道
정조 15년
李東顯以義禁府言啓曰奎章閣檢校待敎沈象奎拿問處之事傳旨啓下矣閣臣之勿爲拿囚載在大典通編沈象奎依例留置待命所待開坐捧供何如傳曰允
정조 15년
李東顯以義禁府言啓曰時囚罪人沈象奎旣已捧供依例出送待命所之意敢啓傳曰知道
정조 15년
義禁府啓目奎章閣檢校待敎沈象奎原情云云傳旨內辭緣泛稱遲晩所當請刑是白乎矣曾經閣臣勿爲請刑載在大典通編議處何如判付啓渠豈有發明之說乎昨已勘罷姑爲放送爲良如敎又啓目校書館著作李漢喬原情云云傳旨內辭緣泛稱遲晩刑推得情何如判付啓何足責付過放送爲良如敎
정조 15년
以禮曹故副摠管趙鼎耉致祭事平壤地下去曹郞廳騎卜馬題給事單子判付內本府無異瘡痍之餘向來旱乾爲慮不淺日昨甘澍雖幸均霑而麥事姑難出場此時道帥臣又遞易言念西民受困必多兺不喩近來致祭之行無論承宣禮郞作弊外邑其端不一月前湖西諸處致祭民邑之弊已聞於筵席況此時本道乎令廟堂嚴飭沿路凡係廚傳騎馹等事一任其侵徵如湖西之爲而不卽報營者守令察訪隨現重勘之意嚴飭分付爲旀各道段置使星法外之杖加數把馹申加嚴飭犯者隨現狀聞事分付旣往雖不論緘默之罪不可仍置忠淸監司朴宗岳從重推考
정조 15년
辛亥四月二十六日辰時上御重熙堂左承旨入侍時行左承旨李祖承記事官李海隣洪樂游徐有聞以次進伏訖上命讀禁府公事書判付訖上曰徐美修之連日坐直何也祖承曰爲滿做度而然矣上曰做度已滿耶祖承曰昨日爲做度之限而以景慕宮擧動隨駕之故將不得用之云矣上曰景慕宮展拜便是闕內殿座一體且一月之內一再爲之而若令因此不得用做度則承旨做度殆無可爲之時故年前已有下敎此後則路由館峴梨峴之外無論門路之由弘化月覲竝爲勿拘事載之院中故事可也命退承史以次退出
정조 15년
辛亥四月二十六日辰時上御重熙堂左副承旨入侍時左副承旨洪仁浩記事官李海隣洪樂游徐有聞以次進伏訖上曰爲念沿路貽弊以宣傳官一人差下假都事使之代行則今日忽以宣傳官二員下送之意入稟如許不難之事不能留意會精致此屢勤飭敎政院擧行豈不駭然乎仁浩曰昏暗所致有此顚錯惶悚之極不知所達矣上命書傳敎曰爲念西邑貽弊以押去假都事兼行營閫奪符已有筵敎則忽於今日都事下直之後更又加招宣傳官一人以待仍請兩標信近來承宣輩在院非酣睡卽貽羞事係院務看作竝髦特敎申明之下有此做錯當該承旨遞差雖曰未聞筵敎旣云兼行則分送兩人果何意義不可以未聞筵敎曲恕該房承旨亦爲遞差身爲一院之長莫重標信去就初不檢飭大抵下位之猖恣專由知申之徒善都承旨洪明浩亦爲遞差又命書傳敎曰政官牌招開政命退承史以次退出
정조 15년
辛亥四月二十六日巳時上御重熙堂右承旨入侍時右承旨柳文養假注書鄭尙愚記事官洪樂游徐有聞以次進伏訖上命讀公事書判付訖以朔州府充軍罪人沈頤之押去都事下直單子命書傳敎曰奚特正二品方伯雖輔國居留之任事係邊政戎務充軍律名求之不遠之例見聞所及亦有之況兵使乎今番處分律名自有斟量而更思武技雖涉於戎政猶與年前隋城馬鞍事摠戎使充軍之例有間則近日此輩雖不自惜而自陷於罪戾朝廷之視之宜念重其任之義其所罪其罪何關於律名之充軍與竄逐乎且兵使雖不勤勸課監司若不選上豈有無端再臨帳殿之擧乎然則勘律尤宜有差等況年前荒癘淸北爲甚今春旱乾亦然往來之貽弊民弊亦屬當念前兵使李得濟以中山邑定配所遠竄前監司沈頤之卽其配所地方以遠竄更定律名下直單子改修正以入命退承史以次退出
정조 15년
行都承旨柳戇坐行左承旨李祖承坐右承旨尹㬦坐直左副承旨柳文養坐右副承旨李義綱坐直同副承旨李東顯坐注書李海隣仕一員未差假注書鄭尙愚仕直事變假注書李明淵仕
정조 15년
尹㬦啓曰來初一日輪對日次而景慕宮大祭齋戒相値頉稟之意敢啓傳曰知道
정조 15년
李祖承啓曰御營廳將官來言今日本廳軍兵日次私習云矣敢啓傳曰知道
정조 15년
李義綱啓曰御營大將徐有大以本營新舊番合操明日出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 15년
李義綱啓曰合辭許久闕啓事甚未安除在外外呈告人員竝卽牌招何如傳曰允
정조 15년
李義綱啓曰合辭許久闕啓事甚未安除在外牌招啓辭未下外未肅拜人員竝卽牌招何如傳曰允
정조 15년
李義綱啓曰大司憲趙宗鉉持平宋俊載牌不進執義洪彦喆掌令權坪宋民載持平申在外監察茶時之意敢啓傳曰知道
정조 15년
傳于柳戇曰都承旨入侍
정조 15년
傳于柳文養曰左副承旨右副承旨入侍
정조 15년
以慶尙監司鄭大容狀啓永川郡失火民家恤典題給事傳于李義綱曰方農失時極爲矜悶各別顧助期於斯速奠居其中如有貧無依窮無形殘獨之戶所受還上當年身布退停事回諭
정조 15년
以忠淸監司朴宗岳狀啓丹陽郡失火民家恤典題給事傳于尹㬦曰方農失所極爲矜悶嚴飭該邑各別顧助畢奠接後使之報來後狀聞殘獨戶還上身布許令停退事回諭
정조 15년
柳文養以刑曹言啓曰依下敎婢興愛各別嚴刑一次後忠淸道舒川郡爲婢卽爲押送之意敢啓傳曰知道
정조 15년
敦寧都正任希遠疏曰伏以臣於日前政除拜敦寧府都正恩旨之下雖已出肅而念臣本無敦寧其於法例自在當遞玆敢短章自列冒瀆宸嚴伏乞特賜鐫改以存公格以安私分不勝幸甚云云踏啓字
정조 15년
辛亥四月二十七日辰時上御誠正閣都承旨左副承旨右副承旨入侍時行都承旨柳戇左副承旨柳文養右副承旨李義綱記事官李海隣洪樂游徐有聞以次進伏訖上曰泮中凡百比前果何如耶戇曰泮宮與公廨齋房俱爲一新而士習則比前澆薄矣雖以日前陞試時事言之諸生之庭揖古例則然而不欲爲相揖故臣以事體不當如是之意多般開論而諸生終不爲之臣雖無似旣忝於師儒之長則亦豈無巽軟之心乎不得不罷場以此觀之士習之澆薄槪可知矣至於泮中財力近甚凋殘員役輩料布不得繼給許多員役無以聊賴實爲矜悶矣上曰有何變通之道耶戇曰臣待罪成均館昨已遞改而有區區所懷敢此仰達矣本館物力近益凋殘不成貌樣究其弊源節製時試紙卽其一也以事體言之親臨試士時皆以大好紙頒給則泮中諸科獨以正草分給者事甚斑駁亦無義意若一依親臨試士之例用以大好紙則館中財用之無節庶可救得一半分自今泮中諸科所用試紙買用於地部恐合事宜蓋大小科時齋儒試紙以朔望焚香擧案額數分給而焚香擧案本無定額每過本數不無難繼之患臣意則一從當日朝食堂到記百六人之數以爲分給之地節製或有通方外之命則與方外儒生所用紙品不可異同此則以正草用之而若値庭謁聖時則人額與紙品亦依通方外例施行似好故不敢以已遞自諉敢此仰陳矣上曰擧條未下上敎不書
정조 15년
行都承旨柳戇坐行左承旨李祖承坐右承旨尹㬦坐左副承旨柳文養坐直右副承旨徐美修坐同副承旨李東顯坐直注書李海隣仕一員未差假注書鄭尙愚仕直事變假注書李明淵仕
정조 15년
李祖承啓曰禁衛營將官來言今日本營軍兵日次私習云矣敢啓傳曰知道
정조 15년
傳于柳文養曰右承旨入侍
정조 15년
傳于尹㬦曰當該承旨推考
정조 15년
以咸鏡監司李文源狀啓舊德陵碑閣改建時領役將校請賞事傳于李祖承曰朴亨茂論賞令該曹考例稟處
정조 15년
以持平宋俊載牌不進罷職傳旨傳于柳文養曰只推
정조 15년
徐美修啓曰持平宋俊載獻納李彦祐旣有只推之命一體牌招何如傳曰允
정조 15년
徐美修啓曰大司憲趙宗鉉牌招啓辭未下執義洪彦喆掌令權坪宋民載持平申在外持平宋俊載牌不進監察茶時之意敢啓傳曰知道
정조 15년
李祖承以兵曹言啓曰南行宣傳官柳命源未滿十朔成才間姑爲停試之意敢啓傳曰知道
정조 15년
李祖承以兵曹言啓曰今四月二十七日各廳堂下武臣朔試射時都摠府都事李寬會訓鍊院判官李光浹白東脩主簿安㢞金樂水奉事朴道文安興贊武臣兼宣傳官柳漢源部將李性喆申大儞禁衛營從事官李海範等俱未滿四中訓鍊院判官韓師鎭去三月朔退試時未滿四中依定式各決棍十度武臣兼宣傳官李敏植李源亨等各騎芻二中部將申大儞三月朔退試柳葉箭二中騎芻一中而以矢數計之則雖未滿四中騎芻例有倍劃之規竝依此例勿爲決棍至於實病之類及呈辭受由人等退試次姑爲懸頉以入之意敢啓傳曰知道
정조 15년
李祖承以禁衛營言啓曰本營舊番鄕軍病報未差者三十二名及新出幕者五名合三十七名內前哨長淵軍九名左哨海州軍五名中哨海州軍六名右哨瑞興軍二名後哨瑞興軍一名合二十三名今已差完給糧資先爲下送未差之類各別救療隨其蘇完鱗次擧行之意敢啓傳曰知道
정조 15년
徐美修以濬川司言啓曰濬川今日畢役之意敢啓傳曰知道
정조 15년
義禁府照目德山前縣監鄭厚祚矣本府議啓內糶糴法意何等至嚴而吏奴逋民未捧之反作磨勘已極無狀兺不喩莫重國穀擅自貸用之數殆近三百石之多論其罪狀節節痛駭竝只以此照律罪母年七十一歲無兄弟獨身云告身盡行追奪杖一百流三千里收贖私罪奉敎依允爲旀功減一等爲良如敎
정조 15년
辛亥四月二十八日卯時上御重熙堂左承旨入侍稟事閣臣同爲入侍時左承旨李祖承假注書鄭尙愚記事官洪樂游徐有聞一提學吳載純檢校直提學徐浩修檢校直閣李晩秀以次進伏訖上命讀公事書判付訖上曰三集正書之役五月內則可以了當乎載純等曰五月內則似可告訖矣晩秀曰御製三集凡例與一集二集不同唐紙本則雖不得釐改而閣奉本則依三集凡例通同釐正似好矣浩修曰昨日笏記諸條旣承下敎當依此爲之而三集奉入之時亦當依進書儀擧行矣上曰一提學善於校正之役云年紀雖老而精神似不衰而然矣浩修曰果善爲而誤字亦一一考出每當校正之時遍閱字書韻書而釐改非但精神之不衰誠意令人感服矣上曰日前儒生賜給冊子大臣筵奏後取見則板本雖似新件粧衣未免渝色至有一點燒痕長短亦不一伊日申飭果何如而名以閣臣安寶之時全不照察致有大臣筵奏之擧豈不慨然乎載純曰臣待罪芸館提擧莫重賜與冊子不善進排卽是臣常時不飭之罪惶悚無地矣上曰此乃自閣中頒給時不察而然在卿何有浩修曰伊日迫昏忙急頒賜故雖未及詳審云而誠不善奉行矣上曰莊陵誌事向日召對有所言及於尹光普而不可不趁卽續修直閣則多事似難專管尹光普鄭厚祚皆欲與聞云而尹光普卽當初莊陵誌撰進尹舜擧之子孫也鄭厚祚亦端廟朝盡節人子孫也與此兩人同爲編輯似好矣聞大臣言則金誠一文集中以莊陵復位六臣伸冤事有上疏而其子孫爲其上疏之載錄於莊陵誌而上來云推來其文跡而載錄可也上曰一提學則老人也御製校正時不必逐日入來使年少閣臣專管而時時入來可也命退諸臣以次退出
정조 15년
辛亥四月二十八日未時上御重熙堂右承旨入侍時右承旨尹㬦記事官李海隣洪樂游徐有聞以次進伏訖上命讀公事書判付訖上曰分付備邊司李漢豐爲統制使時所請別餉穀取耗狀啓卽爲搜出以入可也仍命退承史以次退出
정조 15년
行都承旨柳戇坐行左承旨李祖承坐右承旨尹㬦坐直左副承旨柳文養坐右副承旨李義綱坐同副承旨李東顯坐直注書李海隣仕一員未差假注書鄭尙愚仕直事變假注書李明淵仕
정조 15년
藥房都提調洪樂性提調吳載純副提調柳戇啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何臣等不任區區伏慮敢來問安竝此仰稟答曰知道
정조 15년
李祖承以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
李義綱啓曰明日常參經筵取稟傳曰只朝講
정조 15년
柳戇啓曰吏曹參判朴祐源參議李洪載牌不進推考傳旨及罷職傳旨今方捧入而開政命下之後如是違牌不卽擧行事甚未安判書李𡊠在外參判更卽牌招何如傳曰允參議只推更爲牌招
정조 15년
有政吏批判書李𡊠在外未肅拜參判朴祐源牌招不進參議李洪載進右承旨尹㬦進啓曰判書李𡊠在外未肅拜參判朴祐源牌招不進小臣獨政未安何以爲之敢稟傳曰只出緊任以洪克浩爲持平魚錫齡爲獻納李時秀爲大司成吳載純爲弘文提學宋載經爲知經筵
정조 15년
兵批判書金文淳進參判閔台爀參議李夔病參知孟至大入直進行左承旨李祖承進副護軍金宗善副司直洪仁浩徐美修任希遠竝單付
정조 15년
傳于尹㬦曰新除授大司成待下批牌招察任
정조 15년
柳文養啓曰大司憲趙宗鉉持平洪克浩牌招啓辭未下執義洪彦喆掌令權坪宋民載持平申在外監察茶時之意敢啓傳曰知道
정조 15년
尹㬦啓曰端午帖製述人旣已抄啓弘文提學吳載純待明朝牌招出韻科次何如傳曰允
정조 15년
尹㬦啓曰今此端午帖製述人中時無職名人員令該曹口傳付軍職何如傳曰允
정조 15년
李東顯啓曰明日次對兩司當爲進參除在外外未肅拜呈告人員竝待開門牌招何如傳曰允
정조 15년
尹㬦以弘文館言啓曰本館下番連日闕直事甚未安新除授副修撰林道浩卽爲牌招入直何如傳曰允
정조 15년
李東顯以備邊司言啓曰頃因傳敎海西得雨形止快霽與否關問該道矣卽見黃海監司李敬一所報則以爲今四月二十二日丑時始雨寅卯辰三時之間或灑或霔至巳時測雨器水深爲九分巳時以後連爲霏灑至戌時雨勢止息仍爲開霽測雨器水深又爲七分待近邑之報來竝與白川等七邑始雨形止開霽日時二十四日謹爲馳啓而泛以乃止二字矇然登聞惶隕震越恭俟重勘云矣二十二日之雨行旅舞于道農夫忭於野況任旬宣之責者以其形止陸續詳聞以紓宵旰之念者所當不淹晷刻而始雨雖曰先報乃止太涉泛稱開霽後三日待七日報狀之來聚營下所見始爲混同修啓稽緩泛忽莫此爲甚不可以已被問備而止該監司李敬一更爲從重推考何如傳曰允
정조 15년
李東顯以御營廳言啓曰本廳中軍白東俊身病猝重勢難察任改差何如傳曰允
정조 15년
兵曹以元厚鎭爲御營中軍
정조 15년
辛亥四月二十九日卯時上御誠正閣藥房入診左副承旨右副承旨同爲入侍時藥房都提調洪樂性提調吳載純副提調柳戇左副承旨柳文養右副承旨李義綱記事官李海隣洪樂游徐有聞檢校直閣李晩秀醫官金光國李翊臣李敬培朴春源以次進伏訖樂性曰日氣淸和聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰元子宮彌月漸近下情不勝懽忭之至上曰近日則動作漸進能起立矣樂性曰睿質之夙就如是尤不勝欣幸蹈舞之忱臣等進見之誠日夕靡弛而有所不敢未得仰請矣上曰從近當使卿相見矣樂性曰醫官待令診察聖候何如上曰不必診脈矣樂性曰年例進上蛇油丸每於畿湖三邑輪回製納矣其中水原府則今年適爲當次而此等事勢難擧行分付本道道臣永爲移定於他邑何如上曰依爲之出擧條上曰釋王寺碑文卿果見之乎樂性曰未得奉玩矣上曰釋王寺有太祖肅廟先朝御製御筆而宣廟朝戊申仁穆王后有佛像施彩之擧先朝戊申仁元王后又命施彩而今戊申慈殿又追述兩聖后故事大抵本寺卽聖祖龍興時效靈之地而三朝御製御筆奉安則所重在焉又有三戊申施彩之擧予仰體慈殿繼述之意親製親書碑文以豎之矣樂性曰三朝御製御筆奉安之所非但事面至重三戊申施彩年條之相符亦甚希貴又以我殿下善述之念乃有此盛擧臣不勝欽仰之至命文養書傳敎曰召對爲之海隣承命出與參贊官尹㬦侍讀官朴奎淳假注書鄭尙愚偕入進伏上曰藥房先退開講可也奎淳進貞觀政要第二卷自貞觀二年止勿令過四考進講上曰陳文義可也奎淳曰唐宗每夜恒思百姓間事此是治世之要務大抵生民休戚專係於刺史縣令之能否近來則多不得人苟然充擬故民受其害國以耗弊伏願繼自今另飭銓選始自初仕必求可堪牧民之才則庶有成效矣上曰所陳好矣閣臣參贊官亦陳文義可也晩秀曰此以爲官人久任則情義親熟有闚覬之患云云文皇此言未之深思矣夫官人莫善於久任唐虞之時九官十二牧一人一職或終身不遷後世則除遷太數故百弊俱興只當愼擇於命官之初而已親熟闚覬非所當慮也上曰所陳好矣㬦曰近來名分之不嚴實爲痼弊今因文義敢陳正名之意正名之本在於振紀綱伏願體念焉上曰好矣命文養書傳敎曰今聞前泮長言庠製之尙今推托不爲揆以事體極爲未安皆令明日內設行事申飭又命書傳敎曰政官牌招開政上曰莊陵誌修潤事筵中有所言及而姑無傳敎之頒示矣頃日臺疏旣云云且聞大臣言則嶺儒中金誠一子孫爲其祖上疏之載錄而上來云矣直閣與上番儒臣及李義鳳尹光普鄭厚祚諸人同爲考校而此不過增修不必設廳會于弘文館從速告訖可也仍命書傳敎曰日前見臺章又聞大臣言陵誌之編次認有指一成命而然也臺章雖不別白賜答以此事至有遠儒之上來者云因此修潤無所不可直閣及入直玉堂上下番使之校正校理尹光普卽舊誌撰次者之玄孫亦令眼同爲之寧陽尉後孫中亦有嫺於典考者云使之一體參校命書榻敎曰王大妃殿進御人蔘養胃湯本方中人蔘加五分自今日一貼式煎入命退諸臣以次退出
정조 15년
行都承旨柳戇坐行左承旨李祖承坐直右承旨柳文養坐左副承旨洪義榮坐直右副承旨徐美修坐同副承旨李東顯坐注書李海隣仕一員未差假注書鄭尙愚仕直事變假注書李明淵仕
정조 15년
柳戇啓曰明日景慕宮夏享大祭齋戒相値視事頉稟之意敢啓傳曰知道
정조 15년
李祖承啓曰今日禁衛營新舊軍兵合操新營入直騎士除出標信請出之意敢啓傳曰知道
정조 15년
柳文養啓曰今日朝講兩司不可不備員而大司憲趙宗鉉大司諫洪聖淵獻納魚錫齡牌不進司諫李秀夏掌令權坪宋民載持平洪克浩申正言李景溟李尙友在外無以備員進參何以爲之敢稟傳曰竝許遞前望單子入之待下批牌招
정조 15년
大司諫前望單子入之尹㬦落點
정조 15년
以大司諫尹㬦牌不進罷職傳旨傳于柳文養曰情勢果有衆所共知者云許遞前望單子入之待下批牌招先入侍後謝恩
정조 15년
大司諫前望單子入之李義綱落點
정조 15년
傳于李祖承曰大臣備局堂上引見
정조 15년
傳于柳戇曰禮房承旨入侍
정조 15년
傳于李祖承曰左副承旨入侍
정조 15년
吏曹直閣單徐榮輔兵曹以趙心泰爲右邊捕盜大將
정조 15년
李祖承啓曰新除授右邊捕盜大將趙心泰卽爲牌招傳授命召及大將牌傳令牌何如傳曰允
정조 15년
柳戇啓曰吏曹郞廳來言承旨有闕政事取稟傳曰當日爲之
정조 15년
傳于李祖承曰未肅拜摠管許遞今日政差出
정조 15년
以江原監司尹師國啓本規樓壇所及莊陵御製懸板與奉安時監董裨校以下工匠吏隷分等馳啓事傳于李東顯曰一等營裨前萬戶李彦晉加資空闕衛將作闕調用營校出身徐奎禎賞加寧越將校閑良金慶禧邊將卽爲調用畫師營裨金若曾令該衙門高品付料二等寧越座首幼學丁志閔將校折衝禹以興賞加寧越吏嚴以喆匠手僧印詔李時泰金時昌帖加三等邑隷工匠等二十三人依判下令道伯各別從厚施賞賞典後綠下送卿其知悉事回諭
정조 15년
有政吏批判書李𡊠在外未肅拜參判朴祐源病參議李洪載進行都承旨柳戇進啓曰判書李𡊠在外未肅拜參判朴祐源病不來小臣獨政未安何以爲之敢稟傳曰只出緊任以洪義榮徐美修爲承旨李度默爲大司憲李思祚爲司諫崔守忱金禧爕爲掌令洪彦爕李之聃爲持平李錫夏爲獻納朴吉源權漢緯爲正言洪檍爲同經筵折衝禹以興今加嘉善幼學丁志閔今加通政加資事承傳
정조 15년
兵批判書金文淳進參判閔台爀差祭參議李夔入直參知孟至大病行左承旨李祖承進以鶴林君焴爲都摠管洪聖淵爲副摠管李彦晉爲景福將鄭萬始尹羽烈爲文兼張世紈爲廣梁僉使金慶禧爲長峯萬戶副護軍李秀夏權坪宋民載副司直趙宗鉉洪聖淵尹㬦洪克浩魚錫齡申副司果李尙友李景溟竝單付
정조 15년
柳戇啓曰新除授左副承旨洪義榮右副承旨徐美修卽爲牌招察任何如傳曰允
정조 15년
內閣啓曰卽者江原監司尹師國以子規樓端廟朝御製懸板印本上送本閣而不定差員亦不先報本閣只使持子齎來御製事體何等至重而奉來之節若是顚錯大違定式不可仍置當該道臣罷職何如傳曰百年未遑之擧似無可據之前例大體疎忽則疎忽而事體雖有所係因此輕遞甚可惜從重推考後勿如是之意嚴飭此不過體例間事無敢引義之意一體嚴飭可也
정조 15년
徐美修以禮曹言啓曰卽接典牲署所報則來五月初二日行景慕宮夏享大祭親臨省牲時本署提調例爲進參而身病猝重萬無進參之路入啓變通云矣莫重親臨省牲時提調不可不備本署提調朴祐源有頉之代令政院稟旨變通以爲進參之地何如傳曰允
정조 15년
徐美修啓曰因禮曹草記景慕宮夏享大祭親臨省牲時提調不可不備本署提調朴祐源有頉之代令本院稟旨變通事允下矣何以爲之敢稟傳曰許遞前望單子入之
정조 15년
典牲提調前望單子入之柳戇落點
정조 15년
傳于徐美修曰發遣吏郞諸執事淸齋與否摘奸以來
정조 15년
以咸鏡監司李文源狀啓義陵陵上石物有頉處修改後告安祭香祝令該曹罔夜下送事傳于徐美修曰當初該曹之不爲磨鍊雖緣前例之似無可據不爲稟旨殊甚疎忽依狀請香祝卽爲下送而祭文親製卿其知悉事回諭
정조 15년
李祖承以備邊司言啓曰今此端午祭祭官苟簡銓曹無以分排云不可無變通之道侍從罷散人竝敍用以爲塡差之地何如傳曰允
정조 15년
李祖承以訓鍊都監言啓曰戊申三月初六日所下傳敎內雖有已例每以爲不可兩捕將卽僚官以僚官爲幕爲下官體例亦甚不然然該廳自有成績難用在下當遞之例右捕將趙圭鎭兼帶亞將改差事命下矣本局中軍趙圭鎭時帶左邊捕盜大將謹依傳敎中軍之任今姑改差之意敢啓傳曰知道
정조 15년
兵曹以李明運爲都監中軍
정조 15년
李東顯以賑恤廳言啓曰今四月十二日漢城府別單判付據各部字內四月朔內出幕病民中身死貧不掩土者東部字內一名西部字內六名南部字內五名合十二名恤典依戊申年例上下後姓名居住別單書入之意敢啓傳曰知道
정조 15년
李祖承以備邊司言啓曰忠淸監司朴宗岳狀啓扶餘等四邑寺刹進上蹲杮封進事例馳啓事傳曰年條與本意旣難考得而其所責納無異白徵大抵用處則不緊僧弊則絶痼其所釐改莫如永蠲之爲便而臘雉而作貢寺杮而停捧一事二事以蠲爲事亦有關於事體保奴之代給斗數之減定或爲救弊之道乎宮府一體自廟堂豈有不可査正之理此意知悉詳問用處緊歇當減幾許給代幾許草記回啓事命下矣宵旰若保之念至及殘僧以此事屢降飭敎必令救弊而後已其在對揚之道安敢緩忽而十分好道理終未思得無已則減除數爻庶可爲救急之政矣蓋林川靑陽扶餘定山四刹之爲內司屬寺年條及蹲杮設施曲折問于禮曹則薦新物種外凡係進上本無該曹記簿之載錄者問于內司則該寺之爲內司屬寺不知在於何年所可考者只是免稅若干結奴婢良丁保若干名劃給四寺者載在文書若非願堂似無如此之理云矣以今推之免稅結似屬佛糧奴良保專爲杮貢而然矣當初定規未知何故而以事面言之奴婢卽內司私賤劃付貢僧猶可說也而至於良丁決知其萬萬不當旣知其不當則革罷爲宜旣革良保則元貢之如前呈納係是行不得之事況今元貢外人情雜費馱價等節爲弊層加寺弊僧殘莫可收拾其所矯救之策惟減除元數而已而旣以蹲杮爲名以斗捧上不成事理今必定以箇數然後庶可防隨意操縱之患矣扶餘道泉寺所納元封六十五斗定以二千箇所謂色落情債定以一千箇定山定惠寺所納元封五十一斗定以一千五百箇所謂色落情債定以八百箇林川普光寺所納元封六十六斗定以二千箇所謂色落情債定以一千箇靑陽長谷寺所納元封六十二斗定以二千箇所謂色落情債定以一千箇其餘雜費等節使道伯準此蠲減則庶使僧徒息肩分付該道俾爲定式遵行恐合事宜但念良保旣罷則所定之數雖曰比前頓減以所劃內奴五六口身貢決無備上之望此不可不別爲給代此一款亦令道臣十分詳量論報本司以爲決定之地何如傳曰獻御之物無論大小云有弊端輒皆停免則停免非難事體有關此所以弊瘼之流來者或未免因循也日前判下之云然者亦出於此而更聞該道査報明知非任土之貢也必因願堂寺刹之一時進上仍作前例若關東寺刹之貢梨也梨猶減除杮亦何間況給良保一款尤係不正名色東民蔘保嶺邑海保尙爲之悶念欲罷不能則今於不緊無用之物及貽平民之弊萬萬不成說扶餘等四邑寺刹進上蹲杮名色一倂減除良保令道臣排定疊役邑事分付可也
정조 15년
李祖承以訓鍊都監言啓曰各軍門軍色從事官如有可以請仍之人草記請仍事曾有傳敎矣本局前從事官徐榮輔今已敍用仍任從事官何如傳曰允
정조 15년
李祖承以訓鍊都監言啓曰來五月初一日景慕宮展拜時因兵曹節目金虎門軍五十名銅龍門軍五十名除出將官率領挾輦侍衛金虎門軍三十五名銅龍門三十五名廣智營軍四十五名北營標下軍三十五名軍餉色軍十五名新營軍十五名下都監軍十五名各其將官率領赴陣屛門把守及閑曠處禁雜人次南營馬兵四十五名竝待標信出用而還宮後各還直所之意敢啓傳曰知道
정조 15년
李祖承以御營廳言啓曰來五月初一日景慕宮擧動時依兵曹節目集春營入直鄕軍五十名內營直二名集春門直二名除實四十六名新營入直鄕軍一百十一名內營直十四名除實九十七名各色京標下軍二十四名各其將官領赴于訓鍊都監都領陣屛門把守則東營入直騎士二十五人內營直二人該番將率領仍直其餘三十三人及入直鄕軍五十八名內營直二名除實五十六名竝嚴飭定送而東營集春營入直馬步軍兵竝待標信擧行還宮後還入直之意敢啓傳曰知道
정조 15년
李祖承以禁衛營言啓曰舊番鄕軍病報甚多弘化門入直軍因下敎以六十名入直矣今當新番軍替代依前以一哨入直之意敢啓傳曰知道
정조 15년
李祖承以御營廳言啓曰本廳上番鄕軍中前日病出幕未蘇復前哨善山軍三名中哨開寧軍一名後哨尙州軍一名合五名今已蘇完故給糧資下送于各其本邑之意敢啓傳曰知道
정조 15년
大司諫李義綱執義洪彦喆應敎李太亨校理朴奎淳韓光植副校理尹光普李祉永修撰李晴副修撰李義鳳啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也四字刀割謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管蔡致辟何累於文王之聖德而恩不掩義所以爲周公之達孝也以殿下之聖學高明見理深精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後半行刀割擧國臣民腐心之痛切齒之讎尤有倍於前日請物故罪人德相亟施孥籍之典金宇鎭之彌天罪惡已悉於三司箚啓而苟究其本則其父金尙喆是已蓋尙喆本以庸瑣之品濫據勻軸之任眷遇何如恩造何如而奈其賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心而筆諸書者耶且況綱打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之嚴崇賊堅之許積一行刀割姻附賊復陰助聲勢不軌之跡已綻懷二之謀難掩今此賊復之輸款卽是尙喆之決案揆以邦憲豈可一刻容貸於覆載之間乎請逆賊尙喆依律處斷十四行刀割
정조 15년
大司諫李義綱執義洪彦喆啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理又況會遂之罪惡與澤遂一而二二而一也而忍杖不服遽有酌處之命已是失刑之大者李觀源以啓能之壻兼有師生之義啓能凶慘不道之謀決無不知之理而蒙騃爲敎遽然酌處有乖獄體請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所自爲一時之所做出和同之類必有其人黨與之討不容少忽而旣收之文書竝皆付丙未露之端緖全不究覈獄體疎虞寧不寒心到今推究之道惟在於親屬奴傔之及時訊鞫而章疏之請久未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之律旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言則劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌四字刀割視作奇貨日夜邀半行刀割凶肚莫掩至於製給凶疏沮過大計有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其之身輕斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常刑論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰九字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖七字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽待年與否今無可論宇鎭以凶喆之子藉其氣勢罔念煦濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭十九字刀割之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉今此酌處之命已是萬萬乖當而不有臺啓遽下特敎半夜之間勒令押付禁堂承宣俱未與知自有鞫獄以來豈有如許非常之擧乎已輸款之凶逆決不可酌配未盡究之情節尤不容不覈時偉性本陰譎行又凶悖賊翰之餘論無不主張東馨之凶疏明有指揮賣權兜攬推意所欲樂禍忌技爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五九月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法答三司曰不允末端事付丙矣答兩司曰不允
정조 15년
辛亥四月三十日辰時上御重熙堂左副承旨入侍時左副承旨柳文養假注書鄭尙愚記注官金良倜金鳳顯以次進伏訖上命讀各道雨澤狀啓訖命書傳敎曰諸道無論遠近始雨形止得雨水深無不消詳登聞遠如嶺南北道而亦已來到獨海西一道昨見備局査奏之語其遲遲拖到三數日之後者欲與七邑雨澤同爲修啓而然云尋常雨澤登聞猶不敢爲此諸道所無之例況伊日之雨行旅舞于道農夫忭于野在旬宣之地者歡天喜地之心尤有倍於氓之蚩蚩而今反托說於七邑報牒者分疏旣未安屑越亦莫甚果欲待邑牒之齊到道內列邑不止七邑則豈敢以此等之說附對於特敎査問之下乎更思問備太輕當該道臣李敬一加施越俸一等之典又命書傳敎曰海西聞有輪行之疾前次上番猶令抄出病者卽爲下送新番又當海西則爲大將者預宜警欬以他道當次軍換番而此等按例無難之事如是做錯致有今日提問後覺得禁衛大將金持默從重推考就其上來五哨中最甚邑一倂下送仍令大將察其形貌留亦可慮者一體下送以其形止及實數報于廟堂草記如是之後禁衛上番軍中雖一名有噦噫嚏咳者是何異於大將之推而納諸乎令廟堂各別嚴飭上番實數如不敷內入直軍從便代定之意亦令論理報來後草記又命書傳敎曰纔有校正之役前直閣徐榮輔敍用仍任前縣監鄭厚祚令該曹付軍職冠帶常仕命退承史以次退出
정조 15년
辛亥四月三十日未時上御重熙堂左副承旨入侍時左副承旨洪義榮假注書鄭尙愚記注官金良倜金鳳顯以次進伏訖上命讀公事書判付訖以舒川萬戶望筒命書傳敎曰莊陵陵役旣有所重俄見畢役狀啓雖令今日政調用瓜近邊將之前期數朔作闕在渠輩受弊不少此望筒勿施承傳除拜者與久勤積仕人有異承傳邊將中過二十四朔僉使只有一人云作窠差代寧越人聞是白徒以園役承傳中次次作窠調用命退承史以次退出
정조 15년
行都承旨柳戇緣故出行左承旨李祖承坐右承旨柳文養坐左副承旨洪義榮坐直右副承旨徐美修坐直同副承旨李東顯坐注書李海隣仕一員未差假注書鄭尙愚仕直事變假注書李明淵仕
정조 15년
洪義榮啓曰明日常參經筵取稟傳曰停
정조 15년
李祖承啓曰司僕內乘來言捲簾取稟傳曰捲三面
정조 15년
柳文養以奎章閣言啓曰臣等進詣奎章閣御眞展奉奉審無頉而奉謨堂及閣內諸處奉審亦爲無頉之意敢啓傳曰知道
정조 15년
柳文養啓曰問啓事命下矣問于義綱處奉職無狀致有此問啓之命惶恐震越罔知攸軍別將妄錯之擧萬萬驚駭渠若有一分嚴畏謹愼之心焉敢如是放恣乎臣班次稍遠未及周察不能卽地糾正莫非臣昏謬溺職之罪伏地惶懍不知所達云矣敢啓傳曰班次距作門不遠則未及照察與在駕前之侍臣無異亦爲遞差
정조 15년
洪義榮啓曰玉堂備員間視事頉稟之意敢啓傳曰知道
정조 15년
傳于徐美修曰今因都尉之反面思之遠離之情理宜有體諒義城縣令黃基玉近地守令令該曹口傳相換仍令除辭朝赴任
정조 15년
吏曹口傳政事義城縣令黃基玉新溪縣令尹羲厚相換
정조 15년
傳于徐美修曰黃海兵使之代令該曹口傳差出
정조 15년
兵曹口傳政事以南志默爲黃海兵使
정조 15년
內閣啓曰日省錄編入筵說入侍史官三日內修送本閣自是定式而去月十六日儒生殿講時筵說屢度催促終不修送揆以事體不可無警注書李德鉉檢閱徐有聞竝從重推考何如答曰拿處以李德鉉徐有聞拿處傳旨傳于徐美修曰今姑參酌後勿如是之意嚴飭
정조 15년
李東顯以漢城府言啓曰北部未婚未葬之類過行已畢故別單書入之意敢啓傳曰知道
정조 15년
李祖承以備邊司言啓曰端午祭官之無以塡充侍從罷散人自廟堂草記請敍矣卽聞銓曹只以堂下違牌坐罷略干人書入至於堂上堂下諸侍從之罪不甚重可合甄敍者一不擧論云此非草記請敍之本意其所擧行殊涉疎忽當該銓堂從重推考喉院之不爲往復徑先入啓亦不可無飭當該承旨推考請敍單子改修正入啓之意分付吏曹何如傳曰允當初草記旣云罷散則只以違牌坐罷人捧傳旨事未前聞況罷散與坐罷段落判然者乎申飭銓曹後勿如是可也
정조 15년
柳文養以備邊司言啓曰傳曰海西聞有輪行之疾前次上番猶令抄出病者卽爲下送新番又當海西則爲大將者預宜警欬以他道當次軍換番而此等按例無難之事如是做錯致有今日提問後覺得禁衛大將金持默從重推考就其上來五哨中最甚邑一倂下送仍令大將察其形貌留亦可慮者一體下送以其形止及實數報于廟堂草記如是之後禁衛上番軍中雖一名有噦噫嚏咳者是何異於大將推而納諸乎令廟堂各別嚴飭上番實數如不敷內入直軍從便代定之意亦令論理報來後草記事命下矣卽見禁衛營所報則以爲大將躬往南別營招集新番五哨軍兵一一看審則谷山軍一名新溪軍一名平山軍九名症形可疑故使之出幕其餘仍問渠等所居邑輪疾熾盛與否則谷山金川兎山延安等四邑境內別無輪疾遂安新溪平山等三邑間或有之而不甚大段云故察其形貌參以所告則別無最甚熾盛處亦無目下可慮者而大抵五哨中病軍不過十餘名軍數旣無不敷之慮則代定固難擅便而右項病軍各別救療待蘇完給糧資下送計料云矣上番五哨中病軍只是十一名餘外別無可慮則內入直固當如例排番而但念上項番軍所居之邑雖非染氣熾盛之處大抵今年海西以不得乾凈傳聞狼藉今此上番之類身雖不病衝冒染氣不難知矣莫重內入直安可以此擬議乎依該營停番時他軍門代直例以都監軍替行該營大將之不能前期稟達終涉緩忽不可以已被問備仍以置之更爲從重推考旣已上番之軍今不可移換他道外營入直則使之依前分排恐似無妨以此分付何如傳曰允海西諸邑幾乎無邑不然禁將所謂谷山金川兎山延安等邑之境內別無輪疾云者太不成說觀於近來狀辭熾甚分明豈可以別無質言乎極爲駭然無論如此如彼此時海西之民便休爲可果雖無病歸農亦可新番五哨軍待城門開皆卽還送本鄕俾各安意耕鑿定將校踰弘濟院後使之草記大抵代番之弊訓局軍偏受其困豈不可矜弘化門番則以壯勇營步軍代直西營番則以御營新營鄕軍代直自今日依此擧行事卽爲分付可也
정조 15년
洪義榮以壯勇營言啓曰本營哨官依備邊司郞廳例仕滿十五朔六品遷轉事曾有定式矣哨官李文耆已滿十五朔依定式六品遷轉之意分付銓曹何如傳曰允
정조 15년
洪義榮以壯勇營言啓曰備邊司草記批旨內海西諸邑幾乎無邑不然禁將所謂谷山金川兎山延安等邑之境內別無輪疾云者太不成說觀於近來狀辭熾甚分明豈可以別無質言乎極爲駭然無論如此如彼此時海西之民便休爲可果雖無病歸農亦可新番五哨軍待城門開皆卽還送本鄕俾各安意耕鑿定將校踰弘濟院後使之草記大抵代番之弊訓局軍偏受其困豈不可矜弘化門番則以壯勇營步軍代直西營番則以御營新營鄕軍代直自今日依此擧行事卽爲分付可也事命下矣依傳敎弘化門入直禁衛軍下鄕之代以本營中司前中後三哨軍輪回入直而今日爲始前哨軍五十名該哨官金鎭鼎率領待標信與禁衛軍替代入直之意敢啓傳曰知道
정조 15년
洪義榮以禁衛營言啓曰依備邊司草記批旨弘化門入直軍以壯勇營步軍代直西營入直軍以御營廳新營鄕軍代直自今日擧行而本營則京標下三十名入直火藥庫則以別破陣從其番數入直南別營則兼別破陣六名守直海西五哨鄕軍則待城門開還送本鄕而定將校踰弘濟院後更爲草記之意敢啓傳曰知道
정조 15년
洪義榮以禁衛營言啓曰依下敎降定鄕軍李元相放送之意敢啓傳曰知道